Košarkarji Srbije so na svetovnem prvenstvu v boju za razvrstitev od petega do osmega mesta premagali Američane s 94:89.

Potem ko je svetovna košarkarska javnost pričakovala veliki udar ZDA in Srbije v enem izmed izločilnih bojev, sta oba osrednja favorita prvenstva izpadla že v četrtfinalu. Danes sta se ironično pomerile za »zgolj« 5. mesto, medtem ko se Argentina, Španija, Francija in Avstralija pripravljajo na polfinale.

Srbi so odlično začeli tekmo in po prvi četrtini vodili s kar 32:7. Izjemno je tekmo začel (in končal) Bogdan Bogdanović, ki je v začetku tekme dosegel 4 zaporedne trojke. V drugi četrtini pa je podoben delni izid uspel Američanom, tako da so Srbi na odmor odšli z razliko le štirih točk.

V nadaljevanju je bila tekma izenačena, toda Srbi minimalnega vodstva niso izpustili. Na začetku zadnje četrtine so Srbi po zaslugi Bogdanovića (28 točk), Vladimirja Lučića (15) in Vasilije Micića (10) povedli za 13 ter prednost v končnici zadržali. Američani so prišli najbližje na minus štiri.

SRBIJA – ZDA

94:89 (32:7, 12:33, 27:28, 23:21)

Bogdanović 28 (met 10/17, za tri 7/14), Lučić 15, Micić 10, Jokić 9, Bjelica 8; Barnes22, Walker18, Middleton16.